RESOLUCIÓN do 13 de outubro de 2005, da Delegación Provincial de Lugo, pola que se dispón o rexistro, o depósito e a publicación, no Diario Oficial de Galicia, do convenio colectivo de ámbito provincial para o sector elaboración de pastelaría, confeitaría e repostaría da provincial de Lugo.
CONSELLERÍA DE TRABALLO — III. OUTRAS DISPOSICIÓNS — 28/11/2005

Visto o texto do convenio colectivo para o sector elaboración de pastelaría, confeitaría e repostaría da provincia de Lugo (código 2700215), asinado o día 16 de setembro de 2005, pola representación da Asociación Provincial de Empresarios de Confitería y Pastelería de Lugo e das centrais sindicais CC.OO. (50%), UGT (50%) e de conformidade co disposto no artigo 90 números 2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores e no Real decreto 1040/1981, do 22 de maio, sobre rexistro e depósito de convenios colectivos de traballo.
Esta delegación provincial
ACORDA:
Primeiro.-Ordenar a inscrición do citado convenio colectivo no rexistro de convenios desta delegación, así como o seu depósito.
Segundo.-Remitir o texto do citado convenio á Dirección Xeral de Relacións Laborais da Xunta de Galicia.
Terceiro.-Disponer a súa publicación no Diario Oficial de Galicia.
Lugo, 13 de outubro de 2005.
José Miguel Vázquez Calvo
Delegado provincial de Lugo
Texto articulado do convenio colectivo provincial para a elaboración de pastelaría, confeitaría e repostaría da provincia de Lugo
Artigo 1º.-Ámbito funcional.
Este convenio colectivo afectará e vinculará a todas as empresas e traballadores da cidade e provincia de Lugo, comprendidos no ámbito funcional da Ordenanza laboral para as industrias de alimentación,
aprobada por O.M. do 8 de xullo de 1975, que se dediquen á actividade de pastelaría, confeitaría e repostaría.
Artigo 2º.-Ámbito territorial.
Este convenio será de aplicación a toda a provincia de Lugo e cidade.
Artigo 3º.-Ámbito persoal.
Quedan sometidos ás estipulacións deste convenio todas as empresas e traballadores comprendidos no ámbito funcional da Ordenanza laboral para as industrias de alimentación do 8 de xullo de 1975, sempre que aquelas se dediquen á actividade indicada no artigo 1º.
Artigo 4º.-Entrada en vigor.
Este convenio entrará en vigor o día 1 de xaneiro de 2005 e rematará o 31 de decembro de 2007, con independencia da súa publicación no BOP ou DOG, e deberá denunciarse cun mes de anticipación a esa data.
Artigo 5º.-Comisión mixta paritaria.
Créase unha comisión mixta paritaria entre as partes asinantes deste convenio. O citado órgano, integrado por cinco representantes da asociación empresarial asinante, dous da central sindical Unión Xeral de Traballadores, dous de CC.OO. e un de CIG, cumprirá as funcións de aplicación do pactado, así como o seu seguimento. No caso de non chegarse a un acordo na dita comisión, ambas as partes sométense á competencia do Servizo de Mediación, Arbitraxe e Conciliación (SMAC) e xurisdición competente.
Artigo 6º.-Condicións máis beneficiosas.
Todas as melloras concedidas neste convenio teñen o carácter de mínimas dentro das condicións pactadas. Respectaranse as situacións que impliquen para o traballador condicións máis beneficiosas cás que aquí se conveñen, manténdoas ad personam en canto excedan das pactadas no cómputo anual.
Artigo 7º.-Retribucións.
O salario será, para o primeiro ano de vixencia do convenio, isto é, desde o 1 de xaneiro ao 31 de decembro de 2005, o que figura na táboa salarial que se xunta como anexo I, e que é o resultado de lles aplicar aos salarios revisados do ano 2004 un incremento consistente no IPC real estatal no 31 de decembro de 2004, máis 0,75. Disto resulta un incremento do 3,95%.
O salario será, para o segundo ano de vixencia do convenio, isto é, desde o 1 de xaneiro ao 31 de decembro de 2006, o que resulta de lles aplicar aos salarios do ano 2005 un incremento consistente no IPC real estatal no 31 de decembro de 2005 máis 1.
O salario será, para o terceiro ano de vixencia do convenio, isto é, desde o 1 de xaneiro ao 31 de decembro de 2007, o que resulta de lles aplicar
aos salarios do ano 2006 un incremento consistente no IPC real estatal no 31 de decembro de 2006 máis 1.
Artigo 8º.-Gratificacións extraordinarias.
As empresas afectadas por este convenio aboaranlles aos seus traballadores unha paga igual a unha mensualidade, incluída antigüidade, nas datas seguintes: 22 de decembro, 25 de xullo e 22 de marzo (paga de beneficios).
Artigo 9º.-Aumentos periódicos por tempo traballado.
Ao persoal comprendido neste convenio seranlle aboados, desde a súa entrada na empresa, cuadrienios cunha porcentaxe que se fixará, para todas as categorías profesionais, no 6 % do salario base pactado, cun límite do 60% ou 10 cuadrienios. Respectarase, non obstante, o establecido no artigo 25.2º do Estatuto dos traballadores.
A todo o persoal afectado por este convenio recoñeceráselle a cantidade que teña acreditada polo concepto de «antigüidade» ata a data de entrada en vigor deste convenio.
Artigo 10º.-Complemento de festivos.
As empresas compensarán a aqueles traballadores que presten servizos en festivos, ben cun tempo de descanso equivalente, ben co aboamento dun complemento de festivos na contía, durante o ano 2005, de 12,87 euros, que percibirán a maiores da retribución ordinaria que lles corresponda.
Nos anos 2006 e 2007, o importe do complemento de festivos experimentará o incremento pactado para tales anualidades no artigo 7º deste convenio.
Artigo 11º.-Licenzas retribuídas.
O traballador poderá ausentarse do traballo, logo de aviso e xustificación, con dereito a remuneración, por algún dos motivos e polo tempo seguinte:
a) En caso de falecemento de parentes de primeiro e segundo grao de consanguinidade ou afinidade: dous días. Cando o traballador precise desprazarse para atender estas circunstancias, o prazo será de catro días.
b) En caso de accidente ou enfermidade grave, debidamente acreditada, de parentes de primeiro e segundo grao de consanguinidade ou afinidade: dous días. Cando o traballador precise desprazarse para atender estas circunstancias, o prazo será de catro días.
c) En caso de hospitalización de parentes de primeiro e segundo grao de consanguinidade ou afinidade: dous días. Cando o traballador precise desprazarse para atender estas circunstancias o prazo será de catro días.
d) En caso de matrimonio do traballador: quince días naturais.
e) En caso de nacemento de fillo: dous días. Cando o traballador precise desprazarse para atender estas circunstancias, o prazo será de catro días.
f) En caso de traslado de domicilio habitual: un día.
g) Polo tempo indispensable para o cumprimento dun deber inescusable de carácter público e persoal, incluído o exercicio do sufraxio activo.
h) Polo tempo necesario para asistencia a consulta do médico de cabeceira da Seguridade Social e asistencia a consulta médica de especialista da Seguridade Social, en ambos os casos coincidindo o horario da consulta co do traballo e debendo presentar o traballador/a o volante xustificativo de tal asistencia.
i) Polo tempo necesario para acompañamento a consulta do médico de cabeceira da Seguridade Social e asistencia a consulta médica de especialista da Seguridade Social de fillos menores de seis anos a cargo do traballador/a, en ambos os casos coincidindo o horario da consulta co do traballo e debendo presentar o traballador/a o volante xustificativo de tal acompañamento.
j) Polo tempo indispensable para a realización de exames prenatais e técnicas de preparación do parto que deban realizarse dentro da xornada de traballo.
k) Os traballadores, por lactación dun fillo menor de nove meses, teñen dereito a unha hora de ausencia do traballo, que poden dividir en dúas fraccións, ou a unha redución da súa xornada en media hora coa mesma finalidade.
l) Para realizar funcións sindicais ou de representación do persoal nos termos establecidos legal ou convencionalmente.
En todo caso, o traballador terá dereito a aquelas outras licenzas que resulten de aplicación en función do disposto na normativa laboral vixente.
Artigo 12º.-Vacacións.
O período de vacacións establécese en 30 días naturais.
Se antes do desfrute do período vacacional o traballador cae en situación de incapacidade temporal derivada de accidente de traballo ou con hospitalización, sinalarase un novo período vacacional entre a empresa e o traballador.
Artigo 13º.-Liquidación por cesamento.
1. Cando o traballador cause baixa na empresa, seralle aboado o importe da liquidación de salarios que legalmente corresponda, incluído o importe das gratificacións extraordinarias e o de vacacións en proporción ao tempo traballado desde que se devengou a correspondente gratificación ou se desfrutaron as oportunas vacacións.
2. As empresas aboaranlles aos traballadores que, tendo a idade que a seguir se expresa e máis de dez anos de antigüidade na empresa, causen baixa
nela por extinción do contrato de traballo de mutuo acordo ente empresa e traballador, as seguintes cantidades en concepto de premio de constancia:
64 anos: 2 mensualidades.
63 anos: 1.502,53 euros.
62 anos: 1.803,04 euros.
61 anos: 2.103,54 euros.
60 anos: 2.404,05 euros.
Artigo 14º.-Xornada de traballo.
A xornada de traballo máximo legal será de 40 horas semanais (de 7 a 14 horas).
Artigo 15º.-Descanso.
Todos os traballadores abranguidos neste convenio terán, como mínimo, día e medio de descanso ininterrompido.
Artigo 16º.-Roupa de traballo.
As empresas proverán os traballadores da roupa de traballo necesaria.
Artigo 17º.-Garantías sindicais.
Os traballadores no seo da empresa terán dereito a afiliarse libremente a calquera central sindical. As empresas non poderán exercer medidas coactivas nin realizar ningún acto ou toma de decisión sobre ningún traballador, dirixidas a subordinar a afiliación sindical a un determinado sindicato. Os delegados de persoal e traballadores poderán utilizar o cadro de anuncios que se porá en todas as empresas.
Artigo 18º.-Póliza de seguros de accidente.
As empresas afectadas por este convenio estarán obrigadas a concertar, con primas íntegras ao seu cargo, unha póliza de seguro de accidentes que cubra, en caso de accidente de traballo, así declarado pola Seguridade Social, os riscos de falecemento e invalidez permanente. As contías da citada póliza serán de 19.532,89 euros en caso de morte, e 22.537,95 euros en caso de invalidez permanente nos graos de total, absoluta e grande invalidez.
A partir do 1 de xaneiro de 2007, a contía da citada póliza será de 23.000 euros, tanto para o caso de morte coma para o caso de invalidez permanente nos graos de total, absoluta ou grande invalidez.
Esta compensación é compatible coa pensión ou indemnización que poida causar o traballador na Seguridade Social, mutualidade ou montepío.
Non obstante, a indemnización que se perciba con cargo ao seguro aquí convido, considerarase como percibida á conta da indemnización que, de ser o caso, puidesen declarar, con cargo ás empresas, os tribunais de xustiza, compensándose ata onde aquela non alcance.
Artigo 19º.-Modalidades de contratación.
Contrato de traballo en prácticas.
O contrato de traballo en prácticas terá por finalidade facilitar a práctica profesional dos traballadores ou traballadoras para perfeccionar os seus coñecementos a adaptalos ao nivel de estudos cursados.
A retribución dos traballadores en prácticas non poderá ser inferior, o primeiro ano de contrato, ao 80% do salario correspondente a igual ou similar categoría, e o segundo ano de contrato, ao 90%, sen que en ningún caso a retribución dos traballadores en prácticas sexa.inferior ao salario mínimo interprofesional vixente en cada momento.
Contrato por circunstancias da produción.
O contrato de duración determinada regulado no artigo 15.1º b) do Real decreto lexislativo 1/1995, polo que se aproba o texto refundido da Lei do Estatuto dos traballadores, poderá ter unha duración máxima de doce meses dentro dun período de dezaoito meses.
Contrato indefinido de fomento de emprego.
Entendendo as partes asinantes que a modalidade contractual de contrato para o fomento da contratación indefinida é un instrumento adecuado para a consecución de emprego estable, no ámbito de aplicación deste convenio poderá concertarse esta modalidade contractual con traballadores empregados na empresa mediante un contrato de duración determinada ou temporal, incluídos os contratos formativos, subscrito unha vez transcorrido o ano desde a entrada en vigor do Real decreto lei 8/1997.
Artigo 20º.-Incapacidade temporal.
As empresas completarán as prestacións con cargo á Seguridade Social ata o 100% do salario de convenio nos casos e coa duración que se indica a seguir:
a) No suposto de que a situación de IT sexa a consecuencia de accidente de traballo ou enfermidade profesional, o complemento aboarase mentres dure a situación.
b) No suposto de IT derivada de enfermidade común e accidente non laboral, o complemento aboarase unicamente no suposto de que se produza hospitalización do traballador e mentres dure esta.
Artigo 21º.-Formación profesional.
As partes signatarias acordan constituír unha comisión paritaria provincial sectorial de formación profesional, integrada por un representante de cada unha das centrais sindicais que asinan o convenio e un número de representantes da Asociación Provincial de Empresarios de Confiterías de Lugo igual ao total das centrais sindicais.
Serán funcións desta comisión:
-Requirir das administracións autonómicas competentes o recoñecemento desta comisión como interlocutor social sectorial que reciba a información existente sobre programas e cursos de formación pro
fesional con financiamento oficial que afecten ao sector, co fin de colaborar tanto nos que estean en marcha como nos que se poidan programar en diante.
-Elaborar estudos sobre necesidades e requirimentos de formación profesional no sector para chegar a definir a organización e programación dela, tanto ocupacional como regulada (observatorio ocupacional).
-Elaborar plans formativos necesarios para conseguir a homologación das cualificacións profesionais de traballadores técnicos, administrativos e manuais, cos seus equivalentes na Comunidade Económica Europea, con vistas á entrada en vigor do Mercado Único.
-Cantas outras funcións que a comisión se atribúa, orientadas ao desenvolvemento e mellora da formación profesional no sector na provincia de Lugo.
Artigo 22º.-Comisión de seguridade e hixiene no traballo.
As partes signatarias acordan constituír unha comisión paritaria provincial sectorial de seguridade e hixiene no traballo, integrada por un representante de cada unha das centrais sindicais que asinan o convenio e un número de representantes da Asociación de Empresarios de Confiterías de Lugo, igual ao total das centrais sindicais.
Ambas as representacións comprométense a manter reunións periódicas, logo de convocatoria de calquera das partes con 15 días de anticipación.
As funcións básicas da comisión de seguridade e hixiene terán como obxectivos prioritarios:
1º Promover a observancia das disposicións legais vixentes para a prevención dos riscos profesionais no ámbito do sector.
2º Prestarlles asesoramento aos empresarios e traballadores para evitar e/ou reducir os riscos que atenten contra a integridade física e saúde dos traballadores.
3º Dar a coñecer as normas e os procedementos que en materia de seguridade e hixiene diten os organismos especializados nesta materia.
4º Solicitar informes sobre os resultados estatísticos dos coñecementos médicos que se lles realicen aos traballadores deste sector.
Cantas outras funcións que a comisión se atribúa, orientadas ao desenvolvemento e á mellora da seguridade e hixiene no traballo do sector na provincia de Lugo.
Disposicións transitorias
Primeira.-De conformidade co que establece o Real decreto 1194/1985, do 17 de xullo, e para o caso de que traballadores con 64 anos cumpridos opten por acollerse á xubilación co 100% dos dereitos, as empresas incluídas neste convenio obríganse a substituír cada traballador que opte pola xubilación por outro traballador, inscrito como desempregado
na correspondente oficina de emprego, mediante un contrato da duración mínima dun ano, formalizado por escrito e con expresión do nome do traballador a quen se substitúe.
Segunda.-Os atrasos por diferenzas de salarios consecuencia dunha serodia publicación deste convenio deberán aboarse, como máximo, dentro dos dous meses seguintes á publicación do convenio no BOP de Lugo ou DOG.
Táboa salarial 2005. Convenio de Pastelaría, Confeitaría e Repostaría de Lugo.
Vixencia desde o 1-1-2005 ao 31-12-2005.
Categoría profesional
Soldo
Retribución anual
Encargado xeral
861,37
12.920,55
Mestre obrador
826,14
12.392,10
Oficial de 1ª
766,50
11.497,50
Oficial 2ª
714,28
10.714,20
Axudante
662,39
9.935,85
Aprendiz de 16 a 18 anos
SMI vixente
limpador (euros/hora)
2,45